b'\n_START_ARTICLE_\nEugen Nechifor\n_START_PARAGRAPH_\nEugen Nechifor (n. 23 decembrie 1929, Pa\xc8\x99cani - d. 27 martie 2003, Ia\xc8\x99i) a fost un om politic rom\xc3\xa2n, care a de\xc8\x9binut func\xc8\x9biile de primar al ora\xc8\x99ului Pa\xc8\x99cani (1970-1979) \xc8\x99i apoi de primar al municipiului Ia\xc8\x99i (1979-1989).\n_START_SECTION_\nBiografie\n_START_PARAGRAPH_\nEugen Nechifor s-a n\xc4\x83scut la data de 23 decembrie 1929 \xc3\xaen ora\xc8\x99ul Pa\xc8\x99cani (jude\xc8\x9bul Ia\xc8\x99i). A absolvit \xc8\x98coala de Ofi\xc8\x9beri de Avia\xc8\x9bie \xc8\x99i a devenit pilot de avia\xc8\x9bie \xc3\xaen anul 1953. Ulterior a fost trecut \xc3\xaen rezerv\xc4\x83._NEWLINE_\xc3\x8en anul 1970, a fost numit \xc3\xaen func\xc8\x9bia de primar al ora\xc8\x99ului Pa\xc8\x99cani, de\xc8\x9bin\xc3\xa2nd aceast\xc4\x83 func\xc8\x9bie p\xc3\xa2n\xc4\x83 \xc3\xaen anul 1979 c\xc3\xa2nd a fost numit \xc3\xaen func\xc8\x9bia de prim-secretar al Comitetului Municipal de Partid Ia\xc8\x99i \xc8\x99i pre\xc8\x99edinte al Consiliului Popular al municipiului Ia\xc8\x99i (denumire sub care era cunoscut\xc4\x83 \xc3\xaen acele vremuri func\xc8\x9bia de primar). Numirea sa \xc3\xaen aceast\xc4\x83 func\xc8\x9bie a avut loc ca urmare a decesului prematur al primarului Ioan Manciuc._NEWLINE_De\xc8\x99i \xc3\xaen func\xc8\x9bia de primar \xc3\xaen general nu se st\xc4\x83tea mai mult de un cincinal, pentru c\xc4\x83 se aplica principiul rota\xc8\x9biei cadrelor, Eugen Nechifor a beneficiat de bunele rela\xc8\x9bii cu prim-secretarii Consiliului Jude\xc8\x9bean de Partid Ia\xc8\x99i, Ion Iliescu, Petre Enache \xc8\x99i Constantin Leonard, care l-au sus\xc8\x9binut. Eugen Nechifor a p\xc4\x83r\xc4\x83sit fotoliul de primar dup\xc4\x83 aproape zece ani de la preluarea func\xc8\x9biei, la 22 noiembrie 1989._NEWLINE_Dup\xc4\x83 Revolu\xc8\x9bia din decembrie 1989, Eugen Nechifor s-a pensionat pe motiv de v\xc3\xa2rst\xc4\x83. \xc3\x8en anul 2000, primarul Constantin Simirad l-a angajat la Prim\xc4\x83rie pe postul de consilier pe probleme de gospod\xc4\x83rire comunal\xc4\x83, pentru a urm\xc4\x83ri derularea lucr\xc4\x83rilor de repara\xc8\x9bii a str\xc4\x83zilor \xc8\x99i organizarea \xc8\x99antierelor. "Am apelat la serviciile lui pentru c\xc4\x83 a lucrat 12 ani \xc3\xaen Prim\xc4\x83rie \xc8\x99i cunoa\xc8\x99te foarte bine problemele ora\xc8\x99ului. Eu nu pot s\xc4\x83 fiu peste tot \xc3\xaen ora\xc8\x99 \xc8\x99i s\xc4\x83 v\xc4\x83d dac\xc4\x83 angaja\xc8\x9bii Citadin \xc3\xae\xc8\x99i fac treaba", a explicat primarul Simirad.  _NEWLINE_Eugen Nechifor a decedat la data de 27 martie 2003 \xc3\xaen urma unui infarct, fiind \xc3\xaenmorm\xc3\xa2ntat la Cimitirul Eternitatea din Ia\xc8\x99i.\n_START_SECTION_\nRealiz\xc4\x83ri ca primar\n_START_PARAGRAPH_\nEugen Nechifor a devenit primar al Ia\xc8\x99ului \xc3\xaentr-o perioad\xc4\x83 foarte grea, dup\xc4\x83 cutremurul din 1977, c\xc3\xa2nd multe zone erau demolate. Primarul Nechifor s-a remarcat prin efectuarea de inspec\xc8\x9bii inopinate pe \xc8\x99antierele din ora\xc8\x99, principala lui realizare fiind asfaltarea \xc3\xaen mas\xc4\x83 a str\xc4\x83zilor ora\xc8\x99ului Ia\xc8\x99i (95% dintre str\xc4\x83zile asfaltate \xc3\xaen prezent sunt datorate primarului Nechifor)._NEWLINE_\xe2\x80\x9eEra un adev\xc4\x83rat gospodar, cuno\xc8\x99tea efectiv problemele acestui ora\xc8\x99. S-a preocupat \xc3\xaendeosebi de problema str\xc4\x83zilor \xc8\x99i a construc\xc8\x9biilor de locuin\xc8\x9be. Fiind militar, avea o rigoare cazon\xc4\x83 \xc8\x99i era ordonat \xc3\xaen tot ceea ce f\xc4\x83cea. (..) Din p\xc4\x83cate, \xc3\xaen acea vreme la putere erau secretarii de partid \xc8\x99i mai pu\xc8\x9bin primarul care, de\xc8\x99i muncea extraordinar de mult, era mai pu\xc8\x9bin apreciat pentru efortul s\xc4\x83u.  \xe2\x80\x9d_NEWLINE_\xe2\x80\x94Vasile Dumitriu_NEWLINE_Sub coordonarea sa au fost ridicate blocurile de locuin\xc8\x9be din cartierele Nicolina, Zugravi, P\xc4\x83curari. De\xc8\x99i nu s-a mai construit \xc3\xaen acela\xc8\x99i ritm ca la sf\xc3\xa2r\xc8\x99itul anilor \'70, \xc3\xaen cei 10 ani \xc3\xaen care Nechifor a condus Ia\xc8\x99ul s-au terminat de construit cartierele Alexandru cel Bun \xc8\x99i Dacia._NEWLINE_Eugen Nechifor a fost beneficiarul direct al lucr\xc4\x83rilor \xc3\xaencepute de primarul Ioan Manciuc, care datorit\xc4\x83 func\xc8\x9biei ocupate \xc3\xaen organismele centrale de partid, reu\xc8\x99ise s\xc4\x83 determine aprobarea a numeroase investi\xc8\x9bii. Nechifor a finalizat pasajele peste calea ferat\xc4\x83 Alexandru cel Bun (Podul de Piatr\xc4\x83), Socola, Nicolina \xc8\x99i CUG \xc8\x99i s-au construit numeroase \xc8\x99osele \xc8\x99i str\xc4\x83zi. \xc3\x8en perioada administra\xc8\x9biei sale, a fost proiectat\xc4\x83 pasarela T\xc4\x83t\xc4\x83ra\xc8\x99i-Centru, care ar fi rezolvat definitiv problema leg\xc4\x83turii dintre cartierul T\xc4\x83t\xc4\x83ra\xc8\x99i \xc8\x99i restul ora\xc8\x99ului, dar aceasta a r\xc4\x83mas \xc3\xaens\xc4\x83 \xc3\xaen stadiul de proiect.'